המשלחות הישראליות לאליפות מדינות הבלקן לקדטים באיסטנבול, טורקיה ולאליפות מדינות הים התיכון מתחת לגיל 23 בג'סולו, איטליה, סיימו את היום עם שלל נפלא של 5 מדליות ושיא ישראלי אחד – אחת מזהב, 3 מכסף ואחת מארד.
ורוניקה צ'יינוב מאתלטי הנגב ניצחה בתחרות הקפיצה לגובה באיסטנבול כשעברה 1.79 מ' ושיפרה ב-1 ס"מ את אחד השיאים העתיקים באתלטיקה הישראלית, אותו קבעה אורית אברמוביץ' בשנת 1974 בטהרן (היו ימים). לשיאנית ישראל לילדות מתחת לגיל 16 הייתה תחרות נפלאה. חניכתו של אנטולי שפרן נכנסה לתחרות בגובה 1.60 מ', אותו עברה בניסיון הראשון. היא דילגה על 1.63 מ' ופסלה בניסיון הראשון בגובה 1.66 מ', אולם משם היא עברה בניסיון הראשון שלה 1.69 מ', דילגה על 1.71 מ', עברה 1.73 ו-1.75 מ' והבטיחה את ניצחונה. לאחר מכן היא בחרה להעלות את הרף ל-1.79 מ' ועברה חלק בניסיון הראשון לשיא ישראלי חדש לקדטיות. היא עוד ניסתה 1.81 מ', אך לא צלחה.
דיאנה ויסמן ממכבי הישגים ראשל"צ הייתה האתלטית הראשונה והיחידה מהמשלחת הישראלית שנכנסה למעגל התחרויות באליפות מדינות הים התיכון מתחת לגיל 23 בג'סולו, איטליה. ויסמן רצה במקצה חצי הגמר השני וסיימה שנייה עם שיא אישי חדש – 11.59 (1.5) המהווה שיפור של מאית אחת לשיאה. פאולה סביליה הספרדייה שניצחה, עשתה זאת עם 11.52 שנ'. בגמר ויסמן שחזרה את הריצה וקבעה זמן זהה, אם כי ברוח גבית פחות חזקה (0.7), וזכתה בכסף. בזהב זכתה סביליה הספרדייה עם שיא אישי חדש – 11.41 שנ'. במדליית הארד זכתה המצרייה בסאנט חמידה שקבעה 11.62.
שתי מדליות כסף נוספות הושגו ע"י אדיסו גואדיה מהסמטה דרום ת"א. תחילה קבע חניכו של יובל כרמי 3:59.72 ד' בריצת 1500 מ', ולאחר מכן שוב סיים במקום השני, הפעם במרחק הכפול (3000 מ') עם 8:54.03 ד'. חברו של גואדיה לאגודה, יהונתן כרמין, סיים רביעי ב-1500 מ' עם 4:04.28 ד'.
אנדשאו לאקו ממכבי הישגים ראשל"צ זכה בארד בריצת 2000 מ' מכשולים בתוצאה 6:16.15 ד' והשלים בכך זכייה במדליה רביעית במשלחת של חמישה אתלטים. אורי ארנון מאתלטי הנגב תיחר הן בקפיצה לרוחק והן במשולשת. תחילה, במשולשת הוא סיים שישי עם 13.88 (1.7-), ולאחר מכן הוא סיים במקום הרביעי בקפיצה לרוחק עם 6.89 (3.6).
מחר יכנסו למעגל התחרויות הג'סולו יתר הישראלים (ביניהם גם ויסמן בריצת השליחות 4x100 מ'): אדווה כהן (לידר ירושלים) בריצת 3000 מ' מכשולים, לב סקוריש (מכבי ת"א) בקפיצה במוט, אדר שיר (מכבי ת"א) בזריקת דיסקוס, אסטל ולאנו (מכבי ת"א) בזריקת דיסקוס ונבחרת השליחות 4x100 מ' (ויסמן, גל קדמון, נועה ברליאה, דניאל פולסטר ולורל גרינהולץ).